KIRJALLINEN KYSYMYS E-1009/01 esittäjä(t): Jorge Hernández Mollar (PPE-DE) komissiolle. Rondan puhdistuslaitoksen rakentamisen kiireellisyys.



Virallinen lehti nro 318 E , 13/11/2001 s. 0180 - 0181



KIRJALLINEN KYSYMYS E-1009/01 esittäjä(t): Jorge Hernández Mollar (PPE-DE) komissiolle (30. maaliskuuta 2001) Aihe: Rondan puhdistuslaitoksen rakentamisen kiireellisyys Malagassa (Espanja) Rondan vedenpuhdistuslaitoksen rakentaminen on ehdoton edellytys sille, että Guadiaro-joen tila saataisiin paranemaan ja että sen juoksu Cadiziin asti olisi säädellympi ja turvallisempi. Tämän puhdistuslaitoksen rakentamisen alkamispäivää ei kuitenkaan ole vielä määrätty. Espanjan hallitus järjesti hanketta koskevan tarjouskilpailun viime marraskuussa, joten Guadiaro-jokeen laskevan Guadalevín-joen vakavaa saastumisongelmaa ei voida ratkaista nopeasti. Ottaen huomioon, että Malagan väestö haluasi tähän vakavaan vesien pilaantumisongelmaan ratkaisun, voisiko komissio ilmoittaa, mikä on se määräpäivä, johon mennessä Rondan kunta saa vedenpuhdistuslaitoksen? Mikä olisi yhteisön osuus niistä 1 716 miljoonasta pesetasta, jotka Espanjan hallitus on myöntänyt tähän hankkeeseen, jonka alkamispäivää paikalliset asukkaat eivät tiedä? Michel Barnierin komission puolesta antama vastaus (21. toukokuuta 2001) Komissio hyväksyi Rondan (Malaga) jätevedenpuhdistamoa (Estación depuradora de aguas residuales (EDAR) de Ronda) koskevalle hankkeelle koheesiorahastosta myönnettävän yhteisrahoituksen(1) 29. joulukuuta 2000. Varsinaisen jätevedenpuhdistamon rakentamisen lisäksi hankkeeseen sisältyvät myös Rondan yleisen viemärin jatkaminen sekä kaupungin pohjoisosien jätevesien johtaminen edellä mainittuun laitokseen. Hankkeen kokonaiskustannukset ovat 13 391 000 euroa, mistä summasta 85 prosenttia koostuu yhteisön yhteisrahoituksesta ja sisältää rakentamiseen, tarvikkeisiin, tekniseen apuun ja hanketta koskevaan tiedotustoimintaan liittyvät kustannukset. Espanjan viranomaisten suunnitteleman aikataulun mukaan hanke valmistuu vuonna 2002, jolloin laitos myös otetaan käyttöön. Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(2) osalta huomattakoon, että taajamissa, joiden asukasvastineluku (avl)(3) on yli 15 000, pitäisi olla viemäriverkot ja jälkikäsittelyjärjestelmä (eli menetelmä biologista käsittelyä varten) 31. joulukuuta 2000 mennessä. Komissio tutkii parhaillaan, noudatetaanko kaikissa Euroopan suurimmissa taajamissa edellä mainitun direktiivin säännöksiä, ja saattaa aloittaa vuonna 2001 jäsenyysvelvoitteiden noudattamatta jättämistä koskevia menettelyjä sellaisia jäsenvaltioita vastaan, joiden osalta kyseisen määräajan laiminlyöntitapauksia on todettu. Komission tiedossa on, ettei Espanjassa ole noudatettu kyseisiä määräaikoja, ja komissio aloittaa jäsenyysvelvoitteiden noudattamatta jättämistä koskevan laaja-alaisen menettelyn kaikkia niitä kaupunkeja vastaan, jotka eivät noudata kyseisiä velvoitteita. Ronda saattaa olla yksi näistä kaupungeista. (1) Päätös C(2000) 4319. (2) EYVL L 135, 30.5.1991. (3) Orgaanisten saasteiden mittayksikkö, joka vastaa yhden hengen yhden vuorokauden aikana aiheuttamaa keskimääräistä kuormitusta.